SMS-taal binnekort as amptelike Afrikaans erken“X nu s0 mug na gta, k kani gl0 dis ampe Maandag ni.” (Ek’s nou so moeg na gisteraand, ek kan nie glo dis amper Maandag nie.) Afrikaans kan binnekort totaal anders lyk, het ŉ bekende organisasie wat woordeboeke uitgee, onlangs gesê. Dié organisasie, wat vir die oomblik nie bekend gemaak wil word nie, het gesê dat ŉ nuwe Afrikaanse woordeboek, Sakpas Afrikaans, binnekort uitgegee sal word. Dié woordeboek sal huidige Afrikaanse woorde met hul SMS-taal eweknieë verskyn. Die organisasie sê dit is ŉ poging om Afrikaans onder jongmense, wat reeds SMS-taal magtig is, te laat voortbestaan. “Ons kan nie meer vashou aan die argaïese manier van skryf en dink nie,” het die besturende direkteur van die organisasie gesê. “Jongmense gebruik reeds SMS-taal in sosiale media en dit sal onregverdig wees as ons hulle hiervan ontneem.” Van die grootste veranderinge wat aangekondig is, is dit die syfer nul (0) nou as ŉ wisselvorm vir die letter ‘o’ erken sal word. Die letter ‘Q’ sal ook as ŉ wisselvorm vir die verkleiningsvorm ‘tjie’ erken word. Die woord ‘bietjie’ sal dus voortaan as ‘bq’ geskryf kan word. Woorde soos auws0m vir “wonderlik”, njoy vir “geniet” en awê vir “reg so; dagsê; hoe lyk dit” sal ook ingesluit word. Die woordeboek sal bestaande lemmas met hul SMS-taal eweknieë langsaan publiseer. Die woordeboek sal na verwagting volgende jaar op 1 April by boekhandelaars te koop aangebied word. Hier volg ŉ paar voorbeeld van woorde wat binnekort as Afrikaans erken sal word: bietjie – bq ek is of ek’s – x engelkie – engelq geniet – njoy of nj0y gewees – gwes gisteraand – gta goed – gud jou – ju kyk – kk lekker – leka maar – ma niks – nix ook – o0k ons – os Sommer – s0mmer of s0ma of soma vir – vi was dit – wasit